《破阵乐》
清代·李必恒

炮车轰天白日烧，阚如虓虎军声鏖。天威所到心胆堕，霜刃未交敌垒破。

尘漫漫，大风起。鼓不绝，马逸不能止。穷寇解甲降，巨憝抱鞍死。

皇帝曰嘻，武不可究。罪不斯得，矧敢多又。旦日将军来，幕府上功簿。

峨峨甲仗高于山，孳畜谷量不知数。天子受贺军门开，山呼万岁声如雷。

作者简介：清江苏高邮人，字北岳，一字百药。廪生。多病耳聋。宋荦为苏抚，见其诗，招入幕府，列为江左十五子之一，方欲以姓名荐达，已短命而死。有《三十六湖草堂集》。